<classify> KAMISHNA Jenerali wa Jeshi la Magereza nchini, Phaustine Kasike amesema askari wanaotuhumiwa kuingiza simu za mkononi kwa wafungwa katika Gereza Kuu la Ruanda jijini Mbeya, wameshasimamishwa kazi ili kupisha uchunguzi, lakini pia wakiandaliwa mashitaka ya kijeshi.Kamanda Kasike alilieleza gazeti hili jana kwa njia ya simu kuwa barua ya kuwasimamisha kazi iliwafikia watuhumiwa hao tangu juzi ili kutoa nafasi kwa tume ya uchunguzi kuanza kazi yake.Kwa kuwa tume ya uchunguzi itakuja na maazimio yake kuhusu kadhia hiyo inayowakabili askari wanne, alisema pia wanaandaa taratibu za kuwafungulia mashitaka ya kijeshi kwa kukiuka maadili ya kazi yao.Wiki hii, Naibu Waziri wa Mambo ya Ndani ya Nchi, Hamad Masauni alifanya ziara katika Gereza Kuu la Ruanda na kukamata simu tisa za mkononi pamoja na dawa za kulevya ambazo ziliingizwa kwa wafungwa gerezani humo.Askari waliotajwa kuhusika na kuingiza simu na dawa za kulevya kwa wafungwa ni Inspekta Longino Mwemezi, Sajini Taji Alexander Mwijano, Sajini Benjamin Malango na Ramadhani Mhagama.Kamanda Kasike alisema hatua za kijeshi zitakazochukuliwa dhidi ya watuhumiwa hao haziingiliani na uchunguzi unaoendelea na ikiwa watuhumiwa watabainika kukiuka maadili ya kazi hatua zinazoweza kuchukuliwa dhidi yao ni pamoja na kufukuzwa kazi.  <topic>: KITAIFA 